હિન્દુ કોળી સમાજના મેરામણભાઇ જોરા ડ્રાઇવીંગનો ધંધો કરી તેમના પત્ની, બે દિકરા અને એક દીકરી સાથે વેરાવળના ભાલકા વિસ્તારમાં વીસેક વર્ષથી નાના એવા મકાનમાં રહે છે. પંદરેક વર્ષ પહેલા મેરામણભાઇ સાથે ડ્રાઇવીંગ કરતા તેના મિત્ર કમરૂદીન શેખના પત્નીનું અવસાન થતા તેમની પાંચ વર્ષની દીકરી શબનમને મેરામણભાઇના ઘરે સારસંભાળ કરવા મુકી ગયેલ અને સમયાંતરે દીકરીને તેના પિતાને અત્રે મળવા આવતા હતા. છેલ્લે ૨૦૧૨ માં મળવા આવેલ ત્યારે અમદાવાદ જવાનું કહીને નિકળયા બાદ આજદિન સુઘી કયારેય મળવા આવ્યા નથી કે ફોન પણ કર્યો નથી. જો કે, હિન્દુ પરીવારે નાનપણથી શબનમનું પાલનપોષણ ઉર્દુ ભાષાના અભ્યાસ સાથે કુરાન-શરીફનું જ્ઞાન અપાવ્યુ હતુ. શબનમને હિન્દુ ઘરમાં મુસ્લીમ સમાજની તમામ રીત-રસમો નિભાવવાની સાથે તહેવારો ઉજવવાની છુટ પણ હિન્દુ પરીવારે આપી હતી.